text: Horsens Kommune får Hjernesagens ærespris
  29 maj 2016 kl. 13.13
  Kommunen får prisen for en lang række initiativer, der støtter op om borgere med hjerneskade og deres pårørende.
  Det sker bl.a. i projektet ”Genstart i livet”, der er et samarbejde mellem kommunen, hospitalet, den hjerneskadede og de pårørende.
  -Grundideen er aktiv inddragelse både ved at inddrage den hjerneskadede borger og de pårørende i deres egen sag, men også at bruge deres viden og erfaring i den samlede hjerneskaderehabilitering, fortæller Lise Beha Erichsen, direktør for Hjernesagen om prisen i en pressemeddelelse.
  Horsens Kommune har også valgt at opkvalificere personalet ved målrettet efteruddannelse inden for  hjerneskadeområdet, hvilket har øget medarbejdernes viden og kompetencer.
  Det har ifølge Hjernesagen også været en årsag til, at Horsens får prisen.
  